“สุทธิชัย หยุ่น” เลื่อนรับทราบข้อหาหมิ่น SLC เป็นพรุ่งนี้
"สุทธิชัย หยุ่น"เลื่อนรับทราบข้อหาหมิ่น SLC เป็นพรุ่งนี้ ในเวลา 09.00 น. แต่ไม่ระบุถึงเหตุผลในการขอเลื่อนนัดดังกล่าว และหากในวันพรุ่งนี้นายสุทธิชัย ไม่มาตามนัดอีก ทางพนักงานสอบสวนจะดำเนินการออกหมายเรียกทันที
27 เม.ย. 2558

พ.ต.อ.มานพ สุคนธ์ธนพัฒน์ ผู้กำกับการ สน.ตลาดพลู เปิดเผยว่า การนัดนายสุทธิชัย หยุ่น ผู้บริหารเครือบริษัท เนชั่น มัลติมีเดีย กรุ๊ป จำกัด (มหาชน) หรือ NMG มาวันนี้เพื่อเรียกมารับฟังข้อกล่าวหาในคดีหมิ่นประมาท บริษัท โซลูชั่น คอนเนอร์ (1998) จำกัด (มหาชน) หรือ SLC (ขณะนี้เปลี่ยนชื่อมาเป็นบริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS) และการกระทำความผิดตาม พ.ร.บ.คอมพิวเตอร์ พ.ศ.2550 กรณีการเข้าซื้อหุ้น NMG ก่อนส่งสำนวนให้อัยการส่งฟ้องต่อศาลต่อไป โดยไม่มีการสอบปากคำเพิ่มเติมแค่อย่างใด เนื่องจากนายสุทธิชัย ขอใช้สิทธิให้การเพิ่มเติมในชั้นศาลเท่านั้น
ขณะที่ล่าสุดทางทนายของนายสุทธิชัย ได้โทรศัพท์มาขอเลื่อนนัดหมายกับพนักงานสอบสวนเป็นวันพรุ่งนี้ (28 เม.ย.) ในเวลา 09.00 น. แต่ไม่ระบุถึงเหตุผลในการขอเลื่อนนัดดังกล่าว และหากในวันพรุ่งนี้นายสุทธิชัย ไม่มาตามนัดอีก ทางพนักงานสอบสวนจะดำเนินการออกหมายเรียกทันที
อย่างไรก็ตาม เจ้าหน้าที่จะส่งสำนวนฟ้องในข้อหา”ร่วมกันหมิ่นประมาทด้วยการโฆษณา” โดยได้แยกสำนวนออกเป็น 2 สำนวนด้วยกัน คือ หมิ่นประมาทด้วยการโฆษณา และหมิ่นประมาทด้วยการโฆษณาผ่านเว็บไซต์ ทั้งนี้เจ้าหน้าที่ได้เตรียมส่งสำนวนแรกส่งฟ้องต่อศาลอาญาจังหวัดธนบุรีในวันพรุ่งนี้ ส่วนสำนวนที่ 2 ต้องรอการยืนยันและตรวจสอบการกระทำผิดจากกระทรวงเทคโนโลยีและสารสนเทศก่อน คาดว่าจะส่งฟ้องสำนวนที่ 2 ได้ภายในวันพรุ่งนี้เช่นเดียวกัน
 
ที่มา อินโฟเควสท์